АҞӘА, рашәара 9 - Sputnik. Аԥыза-министр Александр Анқәаб Аминистрцәа реилазаара аекономикатә блок алархәны аилацәажәара мҩаԥигеит абиуџьет анагӡара, ашәахтә лагалақәа рынагӡара рызҵаарақәеи ашәахтә система амеханизмқәак реиҭакра азҵаарақәеи рылацәажәаразы ҳәа аанацҳауеит Аминистрцәа реилазаара апресс-маҵзура.
Аилацәажәара алахәылацәа иазгәарҭеит Аԥсны ауалафахәы аиура апроблемақәа азцәырҵыр шалшо абиуџьет аусхк аҟны.
"Лаҵарамзазы ареспубликатә биуџьет иаиуит шәахтә ҳасабла 266 миллион мааҭ. Хәымз рыҩнуҵҟа планла 871 млн. ахьахәҭаз 849 миллион мааҭ аланагалеит. Абас ала хәымзтәи аплан анагӡара иартәоит 97%", - иҳәеит ашәахтәқәеи алагалақәеи рминистр Даур Кәырмазиа.
Иара иҳәеит рашәара 1 азы ауал астандарттә хышәа-ҵышәахь инеит, 102 миллион ыҟан ҳәа.
Уи иаанаго ашәахтә ҭаҵәах, уаанӡатәи аамҭақәа руал ала ишьақәгылаз, кьаҿхеит, ус анакәха аплан анагӡара абарҭ ауалқәа рыла ахарҭәаара залшом.
"Ауал зегь ҳзеизгар, рашәарамзазы ахыԥхьаӡара ҵыԥхтәи ашықәс иаҿырԥшны еиҵамхар, 170 миллион еиҳамкәа еизаагоит, аха иҟоуп азԥхьагәаҭарақәа уи акыр еиҵахар алшоит ҳәа. 2020 шықәса рашәарамзатәи аплан 190 миллион мааҭ артәоит", - иҳәеит Кәырмазиа.
Уи адагьы иалацәажәан ахәԥсацҵазы ашәахтә хра аманы аҟазаара.
"Аиԥылара алахәылацәа иазгәарҭеит ахәԥсацҵазы ашәахтә (НДС) хра амазааразы анализ иазԥхьагәанаҭароуп ашәахтә абиуџьет аиҿкаараҿы ароль аиԥш абизнес ацхырааразы аҳәынҭқарра афинанстә ресурсқәа реихшарагьы инанагӡо ароль ишазхьаԥштәу", - ҳәа аҳәоит асаит адырраҭара.
Аԥыза-министр Александр Анқәаб апрофильтә усбарҭақәа рнапхгаҩцәа анапынҵа риҭеит ашәахтә система ахәԥсацҵазы ашәахтә ашәара аганахьала анализ азыҟаҵазарц абиуџьет аиҿкаараан ахәцҵаз ашәахтә храс иалоу аилкааразы.
Иара убас шәаԥхьар ҟалоит:
- Мшаԥымзазы алагалақәа лаҟәит: ашәахтәқәа рзы аминистри аԥыза-министри еилацәажәеит
-
Гәылрыԥшьи Гали ауааԥсыра атәанчахәқәа маҷк ихьшәаны ироуеит